雍也第六

《论语》 · 孔子弟子及再传弟子

子曰：贤哉，回也！一箪食，一瓢饮，在陋巷，人不堪其忧，回也不改其乐。贤哉，回也！

子曰：质胜文则野，文胜质则史。文质彬彬，然后君子。

子曰：知之者不如好之者，好之者不如乐之者。

子曰：知者乐水，仁者乐山。知者动，仁者静。知者乐，仁者寿。

子曰：夫仁者，己欲立而立人，己欲达而达人。能近取譬，可谓仁之方也已。

子曰：中人以上，可以语上也；中人以下，不可以语上也。